Milet I 3, 139C
Region: Asia Minor — Ionia

εδοξε τωι δημωι γνωμη επιστατων πειθενους θαρσαγορου ειπεν τα μεν αλλα καθοτι η βουλη εψηφισατο επειδη του δημου και προτερον ελ[ο]μενου τημ φιλιαν και την συμμαχιαν τημ προς τον θεον και σωτηρ[α] πτολεμαιον συνεβη την τε πο[λιν] εις ευδαιμονιαν και επιφανειαν ελθειν και τ[ον] δημον πολλωγ και μεγαλων αγαθων αξιωθηναι δι ας αιτιας ετιμησεν αυτον ο δημος ταις μεγισταις και καλλισταις τιμαις διαδεξαμενος τε τημ βασιλειαν ο υιος αυτου βασιλευς πτολεμαιος και ανανεωσαμενος την τε φιλιαν και συμμαχιαν τημ προς τημ πολιν πασαν πεποιηται σπουδην υπερ των συμφεροντων πασι μιλησιοις χωραν τε επιδιδους και την ειρηνην παρασκευαζων τωι δημωι και των αλλων αγαθων πα[ρ]αιτιος γινομενος τηι πολει και νυμ πολεμων καταλαβοντων πολλω[ν] και μεγαλων ημας και κατα γην και κατα θαλασσαν και των [ε]ναντιων ε[πι]πλευσαντων επι τημ πολιν ημων πυθομενος ο βασιλευς τον δημον ευγενως εμμεμενηκοτα τηι προς αυτομ φιλιαι και συμμαχιαι αποστειλας γραμματα και πρεσβευτην ηγεστρατον επαινει τον δημον επι τηι αιρεσει και επαγγελλεται τημ πασαν επιμελειαν ποιησεσθαι της πολεως και α[μυ]νεισθαι ταις ευεργεσιαις επι πλειον παρακαλει δε και εις τ[ο λ]οιπον διαφυ[λ]ασσειν τον δημον τημ προς αυτομ φιλιαν παραπλησια δε και ο πρεσβε[υτ]ης ηγεστρατος ενεφανισεν υπερ της ευ[νοι]ας ην εχει ο βασιλευς εις τημ [π]ολιν δεδοχθαι τωι δημωι τομ μ[εν] βασιλεα πτολεμαιον επηινησθαι δ[ιοτι] εμ παντι καιρ[ωι τ]ην αυτην αιρεσιν ε[χ]ει περι των συμφεροντων τηι πολε[ι ινα] δε κ[αι εις τ]ο λοιπον ο δημος φαινηται προθυμον αυτομ παρεχομενος τωι τ[ε] [υιωι κ]αι αυτωι παρακεκλησθαι μεν τους πολιτας απαντας και ενορκον αυ[τ]οις ειναι διαφυλαξειν τημ φιλιαν και την συμμαχιαν την υπαρχουσαν [τ]ηι πολει προς τομ βασιλεα πτολεμαιον και τους εκγονους αυτου τον αει χρονον ομνυειν δε και τους εφηβους τους αει γινομενους επειταν επ[ικ]ο[σμ]ηθεντες και τα νομιζομενα συντελεσαντες απολυωνται εκ του γυμν[α]σιου εμμενειν τοις υπο του δημου κυρωθεισιν και διατηρησειν τημ φιλια[ν] [κ]αι την συμμαχιαν τημ προς τομ βασιλεα πτολεμαιον και τους εκγον[ους] [α]υτου. οπως δε εις απαντα τογ χρονον μνημονευηται η του βασιλεως προς τημ π[ολιν] [αιρ]εσις και η του δημου προς τομ βασιλεα ευνοια αναγραψαι το ψηφισμα τοδε κα[ι] [τη]ν επιστολην εις στηλην λιθινην και στησαι εις το ιερ[ο]ν του απολλωνος παρα τη[ν] [εικον]α τημ πτολεμαιου του θεου και σωτηρος την δ εργασιαν της στηλης [κα]ι την αναγραφην του ψηφισματος και της επιστολης απομισθωσαι τους [τ]ειχοποιους το δε αναλωμα δουναι τους ηιρημενους επι τηι φυλακηι εκ των [τ]ειχοποικων κομιζειν δε τωι βασιλει το ψηφισμα τους πρεσβεις τους προτερ[ον] [α]ιρεθεντας υπο του δημου. εδοξε τωι δημωι και εις λευκωμα αναγραψ[αι] το ψηφισμα.